2023/0011 (NLE)

Forslag til

RÅDETS GENNEMFØRELSESAFGØRELSE

om ændring af Rådets gennemførelsesafgørelse (ST 10158/21; ST 10158/21 ADD 1) om godkendelse af vurderingen af Tysklands genopretnings- og resiliensplan

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) 2021/241 af 12. februar 2021 om oprettelse af genopretnings- og resiliensfaciliteten, særlig artikel 21, stk. 2,

under henvisning til forslag fra Europa-Kommissionen, og

ud fra følgende betragtninger:

(1)Efter indgivelsen af Tysklands nationale genopretnings- og resiliensplan den 28. april 2021 forelagde Kommissionen sit forslag til positiv vurdering for Rådet. Rådet godkendte den positive vurdering ved Rådets gennemførelsesafgørelse af 13. juli 2021.

(2)I henhold til artikel 11, stk. 2, i forordning (EU) 2021/241 bør det maksimale finansielle bidrag til den ikketilbagebetalingspligtige finansielle støtte til hver medlemsstat ajourføres senest den 30. juni 2022 i overensstemmelse med den deri fastsatte metode. Den 30. juni 2022 forelagde Kommissionen resultaterne af denne ajourføring for Europa-Parlamentet og Rådet.

(3)Den 9. december 2022 indgav Tyskland en begrundet anmodning til Kommissionen om at ændre Rådets gennemførelsesafgørelse i overensstemmelse med artikel 21, stk. 1, i forordning (EU) 2021/241, idet Tyskland fandt, at genopretnings- og resiliensplanen delvist ikke længere kunne opfyldes på grund af objektive omstændigheder. På dette grundlag har Tyskland indgivet en ændret genopretnings- og resiliensplan.

(4)Den ændrede genopretnings- og resiliensplan, som Tyskland har indgivet, påvirker to foranstaltninger. For det første investering 2.2.4 Fremme digitaliseringen af jernbanesektoren ved at erstatte programmer for konventionel samlåsning/hurtigspor for at fremskynde udrulningen af "Digital Rail Germany" (SLP) under komponent 2.2 Digitalisering af økonomien og mål med løbenummer 72. For det andet investering 5.1.3 Særprogram til fremskyndelse af forskning i og udvikling af hårdt tiltrængte vacciner mod sars-CoV-2 under komponent 5.1 Styrkelse af et pandemisk modstandsdygtigt sundhedssystem og mål med løbenummer 105 og 106.

(5)Investering 2.2.4 består i at finansiere syv pilotprojekter, der har til formål at udvikle løsninger til at erstatte gamle signalbokse og systemer til beskyttelse af jernbaneoverkørsler med sikkerhedssystemer fra den seneste digitale generation. Den ændrede genopretnings- og resiliensplan, som Tyskland har indgivet, ændrer den planlagte tidsplan for gennemførelsen af et af de syv projekter, SLP Ansbach, på grund af objektive omstændigheder. Tyskland har forklaret, at ekstraordinære forsinkelser, der opstod under opførelsen, har gjort det umuligt at opfylde målet med løbenummer 72 fuldt ud inden for den planlagte tidsplan. Sådanne forsinkelser vedrører konstateringen af skjult forurening af jordbunden og efterfølgende fund af bomber og ammunition, der medførte et behov for at ændre byggeteknologien, og endelig de ekstremt høje sommertemperaturer i 2022, som hindrede arbejde tæt på og under sporene. På dette grundlag har Tyskland med henblik på gennemførelsen af nævnte projekt anmodet om at måtte fjerne SLP Ansbach-projektet fra målet med løbenummer 72, der forventedes afsluttet i fjerde kvartal 2021, og fremsat et nyt mål 72A, der forventes afsluttet i første kvartal 2023.

(6)Formålet med investering 5.1.3 er at støtte forskning i og udvikling af vacciner mod sars-CoV-2 for at reducere pandemiens alvor og varighed. Investeringen består i finansiel støtte til tyske vaccineproducenter for at øge deres udviklings- og produktionskapacitet og øge antallet af patienter til kliniske forsøgsfaser. Den ændrede genopretnings- og resiliensplan, som Tyskland har indgivet, ændrer målene for gennemførelsen af foranstaltningen på grund af objektive omstændigheder. Tyskland har præciseret, at en ud af tre vaccineproducenter, der deltog i det særlige støtteprogram, havde haft succes med både forskning i og udrulning af vaccinen, mens de to andre deltagere ikke indgav nogen ansøgning om godkendelse af deres respektive vacciner til Det Europæiske Lægemiddelagentur. Dette gjorde, at målet med løbenummer 105 ikke længere kunne opfyldes fuldt ud. Tyskland har desuden forklaret, at mens tre virksomheder havde modtaget finansiering under programmet, trak en vaccineproducent sig ud af Det Europæiske Lægemiddelagenturs godkendelsesprocedure, og en anden oplevede store forsinkelser med hensyn til at nå forud fastsatte milepæle vedrørende vaccineudviklingsstadier (f.eks. godkendelse af en specifik klinisk forsøgsfase eller godkendelse af vaccinen) og ansøgte heller ikke om godkendelse. Tyskland anførte også, at der ikke kan gennemføres programudbetalinger på mere end 591 281 160 EUR, hvilket betyder, at målet med løbenummer 106 ikke længere kan opfyldes fuldt ud. På dette grundlag har Tyskland anmodet om at måtte lade målet med løbenummer 105 udgå, idet det krævede, at en anden deltager under det særlige forskningsprogram indgav en ansøgning om godkendelse af en vaccine mod sars-CoV-2 til Det Europæiske Lægemiddelagentur. Tyskland har også anmodet om at måtte ændre målet med løbenummer 106 ved at nedjustere det samlede beløb, der er afsat til foranstaltningen, fra 750 000 000 EUR til 591 000 000 EUR og også nedjustere det tilhørende udbetalingsmål. Dette beløb på 591 000 000 EUR er medregnet som de samlede anslåede omkostninger ved foranstaltningen. De reducerede samlede anslåede omkostninger ved genopretnings- og resiliensplanen bør tages i betragtning ved fastsættelsen af det finansielle bidrag, jf. artikel 20, stk. 4, i forordning (EU) 2021/241.

(7)Kommissionen finder, at den begrundelse, som Tyskland har fremført, berettiger en ændring i henhold til artikel 21, stk. 2, i forordning (EU) 2021/241. Kommissionen har i medfør af artikel 19 i forordning (EU) 2021/241 vurderet den ændrede genopretnings- og resiliensplans relevans, effektivitet, virkningsfuldhed og sammenhæng i overensstemmelse med vurderingskriterierne i bilag V til forordningen.

(8)Den meget begrænsede ændring, som Tyskland har foreslået, påvirker ikke genopretnings- og resiliensplanen hvad angår dens relevans, effektivitet, virkningsfuldhed og sammenhæng.